Lontoon pommi-iskut 7. heinäkuuta 2005

Lontoon pommi-iskut 7. heinäkuuta 2005 olivat neljän pommiräjähdyksen sarja Lontoon joukkoliikennevälineissä torstaiaamuna 7. heinäkuuta 2005. Linja-autossa ja metrossa räjähtäneet pommit surmasivat 52 ihmistä.

Ensimmäiset kolme räjähdystä tapahtuivat metrossa kello 8.50 vain 50 sekunnin sisällä toisistaan, mikä viittaa ajastimen käyttöön pommeissa. Noin tuntia myöhemmin, kello 9.47, kaksikerroksinen bussi räjähti Tavistock Squarella. Terrori-iskuissa kuoli 56 ihmistä, mukaan lukien neljä epäiltyä tekojen tekijää. 700 ihmistä loukkaantui ja joitakin oli edelleen kateissa.

Kyseessä oli luonteeltaan samanlainen isku, kuin tehtiin Madridiin 11. maaliskuuta 2004. Tuolloin ääri-islamilaisten tahojen suunnitteleman iskun päämotiivi oli Espanjan osallistuminen Irakin sotaan, johon myös Yhdistynyt kuningaskunta osallistui.

Pommit olivat terrori-iskuja ja luultavasti suunniteltu sattumaan samaan aikaan kun Iso-Britannia isännöi G8-kokousta Gleneaglesissa, Skotlannissa. Räjähdykset sattuivat päivä sen jälkeen kun Lontoo oli valittu vuoden 2012 kesäolympialaisten isäntäkaupungiksi. Samana viikonloppuna järjestettiin myös Formula 1 -ajot Silverstonessa Englannissa.

Räjähdysten jälkeen koko Lontoon metroliikenne pysäytettiin ja lukuisat asemien lähellä olevat tiet suljettiin. Kaupunkiin saapuva junaliikenne keskeytettiin lähes koko päivän ajaksi, ja kaupungin bussiverkosto suljettiin ydinkeskustassa.

 Uhrit 
 Sijainti KuolleitaLiverpool Street / Aldgate 7King’s Cross / Russell Square26  Edgware Road6Bussi Tavistock Squarella13Itsemurhapommittajat4 Kuolleita yhteensä 56Kateissa (ml. kuolleet)74

Monet loukkaantuneista olivat ulkomaalaisia (Sierra Leonesta, Australiasta, Etelä-Afrikasta, Portugalista, Puolasta sekä Kiinasta), mikä aiheutti kieliongelmia sairaaloissa.

Hankalat olosuhteet hidastivat ruumiiden poistamista Piccadilly linen tunnelista; lämpötila ylti paikoitellen yli 60 °C ja tunnelissa oli sekä asbestipölyä että rottia. Tunneli on rakennettu vain yhdelle raiteelle, joten pelastustyöntekijät eivät mahtuneet liikkumaan junan ulkopuolella. Lisäksi tunneli saattoi olla epävakaa. Lehdistötilaisuudessa viranomaiset vakuuttivat, etteivät tunnelit kärsineet iskuissa pitkäaikaisia vaurioita.

Syyllisten etsintä
pienoiskuva|Ihmisiä loukussa metrossa räjähdyksen jälkeen.
Samana päivänä iskujen tekijäksi ilmoittautui ryhmä, joka kutsui itseään ”salaiseksi al-Qaidan Jihadin organisaatioksi Euroopassa”. Der Spiegel -lehden internetistä löytämässä julkilausumassa iskut esitettiin seurauksena Irakin ja Afganistanin miehityksestä ja siinä uhattiin myös Italiaa, Tanskaa ja muita ”ristiretkihallituksia” terrori-iskuilla, mikäli ne eivät vetäisi joukkojaan Irakista ja Afganistanista.

Britannian poliisi löysi pommintekijöiden tukikohdan Leedsistä 12. heinäkuuta. Poliisin mukaan kyseessä oli itsemurhaisku, ja ainakin kolme tekijää kuoli sen yhteydessä. He olivat 19–30-vuotiaita pakistanilaistaustaisia brittejä. Itsemurhateoria vahvistui ainakin yhden tekijän osalta, kun tekijäksi tunnistetun Mohammad Sidique Khanin nauhoittama videonauha esitettiin 2. syyskuuta al-Jazeera-televisiokanavalla. Videossaan Khan nimeää Osama bin Ladenin ja al-Qaidan kakkosmiehenä pidetyn Abu Musab al-Zarqawin esikuvikseen. Vuonna 2006 julkaistun raportin mukaan kyse ei ollut laajasta terroriverkostosta, vaan neljän henkilön omin päin tekemästä iskusta internetistä haettujen pommiohjeiden avulla.

 Tapahtumien kulku 
 8.51: Ensimmäiset ilmoitukset mahdollisesta onnettomuudesta Liverpool Streetin ja Aldgate Eastin asemien välillä, todennäköisesti joko räjähdys tai kahden junan törmäys. Kahdelta asemalta tulevien ilmoitusten arvellaan aluksi tarkoittavan erillisiä onnettomuuksia.
 8.56: King’s Crossin ja Russell Squaren välillä olleessa junassa tapahtuu räjähdys. Silminnäkijöiden mukaan räjähdys vaikutti tulevan junan ulkopuolelta.
 9.17: Edgware Roadin asemalla olevassa junassa tapahtuu räjähdys.
 9.28: Junaliikenteestä vastaava Metronet ilmoittaa, että häiriöiden takana on jonkinlainen sähköverkon häiriö.
 9.33: Ilmoituksia Edgware Roadin juna-asemalla tapahtuneesta räjähdyksestä. Raporttien mukaan räjähtäneessä junassa olleet matkustajat yrittivät särkeä ikkunoita sateenvarjoilla päästäkseen ulos.
 9.46: Transport Police ilmoittaa, että King’s Crossilla, Old Streetillä, Moorgatessa ja Russell Squarella on tapahtunut lisää räjähdyksiä.
 9.47: Hackneystä Marble Archille matkalla ollut kaksikerrosbussi numero 30 räjähtää Tavistockin aukealla. 
 9.49: Koko Lontoon maanalainen metrojärjestelmä suljetaan.
 10.00: Sähkölaitos ilmoittaa, ettei sähkönjakelussa ole tapahtunut häiriöitä.
 10.40: Ensimmäiset ilmoitukset kuolonuhreista, hallituslähde puhuu 20 kuolleesta.
 11.08: Bussiliikenne suljetaan Lontoon keskustassa.
 11.10: Poliisipäällikkö Ian Blair vahvistaa, että kyseessä on suunniteltu terrori-isku. Hän pyytää ihmisiä pysymään rauhallisina ja välttämään tarpeetonta matkustamista sekä tarpeettomia hätäsoittoja.
 12.00: Pääministeri Tony Blair puhuu tiedotusvälineille ja kutsuu iskuja ”barbaarisiksi”.
 18.13: Poliisi vahvistaa 37 ihmisen saaneen surmansa: kaksi kerrosbussin räjähdyksessä, 7 Liverpool Streetillä, 7 Edgware Roadilla ja 21 King’s Crossin räjähdyksessä. Lisäksi noin 700 ihmisen arvioidaan loukkaantuneen.
 21.40: Metropolitan Police ilmoittaa, että yksi uhreista on kuollut sairaalahoidossa. Vahvistettujen kuolonuhrien määrä nousee 38:een.

Pommi-iskut 21. heinäkuuta 2005

21. heinäkuuta 2005 tapahtui toinen neljän räjähdyksen sarja, josta ei kuitenkaan aiheutunut henkilövahinkoja.

Lähteet

 Aiheesta muualla 

 Iskuista vastuun ottaneen ryhmän julkilausuma BBC:n sivuilla

Luokka:Islamilainen terrorismi
Pommi-iskut 2005-07-07
Luokka:Vuoden 2005 terrori-iskut